Document ID: 32011D0877

DEĊIŻJONI TA’ IMPLIMENTAZZJONI TAL-KUMMISSJONI
tad-19 ta’ Diċembru 2011
li tistabbilixxi valuri ta’ referenza armonizzati tal-effiċjenza għal produzzjoni separata ta’ elettriku u sħana bl-applikazzjoni tad-Direttiva 2004/8/KE tal-Parlament Ewropew u tal-Kunsill u li tirrevoka d-Deċiżjoni tal-Kummissjoni 2007/74/KE
(notifikata bid-dokument numru C(2011) 9523)
(2011/877/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2004/8/KE tal-Parlament Ewropew u tal-Kunsill tal-11 ta' Frar 2004 dwar il-promozzjoni ta’ koġenerazzjoni bbażata fuq id-domanda għal sħana utli fis-suq intern tal-enerġija, u li temenda d-Direttiva 92/42/KEE (1), u b’mod partikolari l-Artikolu 4(2) tagħha,
Billi:
(1)
Skont id-Direttiva 2004/8/KE, il-Kummissjoni, permezz tad-Deċiżjoni 2007/74/KE (2), stabbilixxiet valuri armonizzati ta’ referenza għall-effiċjenza [valuri ta’ referenza armonizzati tal-effiċjenza] għal produzzjoni separata ta’ elettriku u sħana, li jikkonsistu f’matriċi ta’ valuri ddiferenzjati b’fatturi rilevanti, inkluż is-sena tal-kostruzzjoni u t-tipi ta’ fjuwil.
(2)
Il-Kummissjoni għandha tirrevedi l-valuri ta’ referenza armonizzati tal-effiċjenza għal produzzjoni separata ta’ elettriku u sħana għall-ewwel darba fil-21 ta’ Frar 2011, u kull erba’ snin minn dakinhar, biex tqis l-iżviluppi teknoloġiċi u l-bidliet fid-distribuzzjoni tal-għejun tal-enerġija.
(3)
Il-Kummissjoni rrevediet il-valuri ta’ referenza armonizzati tal-effiċjenza għal produzzjoni separata ta’ elettriku u sħana, billi qieset id-dejta mill-użu operattiv taħt kundizzjonijiet realistiċi, mogħtija mill-Istati Membri. Żviluppi fl-aħjar teknoloġija disponibbli u ekonomikament ġustifikabbli li seħħew matul il-perjodu 2006-2011 li kien kopert mir-reviżjoni, jindikaw li għall-valuri ta’ referenza armonizzati tal-effiċjenza għal produzzjoni separata ta’ elettriku, id-distinzjoni magħmula fid-Deċiżjoni 2007/74/KE li tirrigwarda s-sena ta’ kostruzzjoni ta’ unità ta’ koġenerazzjoni ma għandhiex tinżamm għal impjanti li nbnew mill-1 ta’ Jannar 2006 ‘l quddiem. Madankollu għal unitajiet ta’ koġenerazzjoni mibnija fl-2005 jew qabel, il-valuri ta’ referenza għandhom jibqgħu jiġu applikati skont is-sena ta’ kostruzzjoni, sabiex jitqiesu l-iżviluppi osservati fl-aħjar teknoloġija disponibbli u ekonomikament ġustifikabbli. Għaldaqstant, abbażi ta’ esperjenza u analiżi riċenti, ir-reviżjoni kkonfermat, li l-fatturi ta’ korrezzjoni relatati mas-sitwazzjoni klimatika, għandhom jibqgħu jiġu applikati. Barra minn hekk, il-fatturi ta’ korrezzjoni għat-telf evitat tal-grilja għandhom ukoll jibqgħu jiġu applikati billi t-telf tal-grilja ma nbidilx matul l-aħħar snin. Minbarra dan, il-fatturi ta’ korrezzjoni għat-telf evitat tal-grilja għandhom japplikaw ukoll għal impjanti li jużaw fjuwils tal-injam jew tal-bijogass.
(4)
Ir-reviżjoni ma tatx evidenza li tindika li l-effiċjenza fl-enerġija tal-bojlers inbidlet matul il-perjodu kkunsidrat, u għalhekk il-valuri ta’ referenza armonizzati tal-effiċjenza għal produzzjoni separata ta’ sħana ma għandhomx ikunu relatati mas-sena tal-kostruzzjoni. Ma kien hemm bżonn tal-ebda fattur ta’ korrezzjoni relatat mas-sitwazzjoni klimatika, billi t-termodinamiki tal-ġenerazzjoni tas-sħana minn fjuwil ma jiddependux b’mod sinifikanti fuq it-temperatura ambjentali. Barra minn hekk ma hemmx bżonn ta’ fatturi ta’ korrezzjoni għal telf tas-sħana tal-grilja, billi s-sħana tintuża dejjem ħdejn is-sit tal-produzzjoni.
(5)
Jeħtieġ kundizzjonijiet stabbli għall-investiment fil-koġenerazzjoni u għall-fiduċja kontinwa tal-investitur. Minn din il-perspettiva, huwa xieraq ukoll li l-valuri ta’ referenza armonizzati attwali għall-elettriku u s-sħana jiġu estiżi għall-perjodu 2012-2015.
(6)
Id-dejta mill-użu operattiv taħt kundizzjonijiet realistiċi ma jurux titjib statistikament sinifikanti tal-prestazzjoni reali tal-impjanti l-iktar żviluppati matul il-perjodu rivedut. Għalhekk, il-valuri ta’ referenza stabbiliti għall-perjodu 2006-2011 fid-Deċiżjoni 2007/74/KE għandhom jinżammu għall-perjodu 2012-2015.
(7)
Ir-reviżjoni kkonfermat il-validità tal-fatturi ta’ korrezzjoni eżistenti li jirrigwardaw is-sitwazzjoni klimatika u t-telf evitat tal-grilja.
(8)
L-użu ta’ sett uniku ta’ valuri ta’ referenza għall-perjodu kollu u t-tneħħija ta’ fatturi ta’ korrezzjoni għal differenzi klimatiċi u telf tal-grilja kienu kkonfermati wkoll għal ġenerazzjoni tas-sħana.
(9)
Meta jitqies li l-għan ewlieni tad-Direttiva 2004/8/KE huwa li tippromwovi l-koġenerazzjoni sabiex tiffranka l-enerġija, għandu jingħata inċentiv biex jiġu mmodernizzati unitajiet ta’ koġenerazzjoni iktar qodma għat-titjib fl-effiċjenza tal-enerġija tagħhom. Għal dawn ir-raġunijiet il-valuri ta’ referenza tal-effiċjenza għall-elettriku applikabbli għal unità tal-koġenerazzjoni għandhom jiżdiedu mill-ħdax-il sena wara s-sena tal-kostruzzjoni tagħha.
(10)
Dan l-approċċ huwa konsistenti mar-rekwiżit għall-valuri ta’ referenza armonizzati tal-effiċjenza li għandhom ikunu bbażati fuq il-prinċipji msemmija fl-Anness III, il-punt (f) tad-Direttiva 2004/8/KE.
(11)
Għandhom jiġu stabbiliti l-valuri ta’ referenza armonizzati tal-effiċjenza riveduti għal produzzjoni separata tal-elettriku u s-sħana. Id-Deċiżjoni 2007/74/KE għandha għalhekk tiġi rrevokata.
(12)
Il-miżuri previsti f’din id-Deċiżjoni huma skont l-opinjoni tal-Kumitat għall-Koġenerazzjoni.
ADOTTAT DIN ID-DEĊIŻJONI:
Artikolu 1
Stabbiliment ta’ valuri ta’ referenza armonizzati tal-effiċjenza
Il-valuri ta’ referenza armonizzati tal-effiċjenza għal produzzjoni separata tal-elettriku u s-sħana ser jiġu stabbiliti fl-Anness I u l-Anness II rispettivament.
Artikolu 2
Applikazzjoni tal-valuri ta’ referenza armonizzati tal-effiċjenza
1. L-Istati Membri għandhom japplikaw il-valuri ta’ referenza armonizzati tal-effiċjenza stabbiliti fl-Anness I fir-rigward tas-sena tal-kostruzzjoni ta’ unità ta’ koġenerazzjoni. Dawn il-valuri ta’ referenza armonizzati tal-effiċjenza għandhom japplikaw għal 10 snin mis-sena tal-kostruzzjoni ta’ unità ta’ koġenerazzjoni.
2. Mill-ħdax-il sena ta’ wara s-sena ta’ kostruzzjoni ta’ unità ta’ koġenerazzjoni, l-Istati Membri għandhom japplikaw il-valuri ta’ referenza armonizzati tal-effiċjenza li bis-saħħa tal-paragrafu 1 japplikaw għal unità ta’ koġenerazzjoni li ilha 10 snin mibnija. Dawn il-valuri ta’ referenza armonizzati tal-effiċjenza għandhom japplikaw għal sena waħda.
3. Għall-finijiet ta’ dan l-Artikolu, is-sena ta’ kostruzzjoni ta’ unità ta’ koġenerazzjoni għandha tfisser is-sena kalendarja tal-ewwel produzzjoni tal-elettriku.
Artikolu 3
Fatturi ta’ korrezzjoni għall-valuri ta’ referenza armonizzati tal-effiċjenza għal produzzjoni separata tal-elettriku
1. L-Istati Membri għandhom japplikaw il-fatturi ta’ korrezzjoni stabbiliti fl-Anness III, il-punt (a) sabiex jadattaw il-valuri ta’ referenza armonizzati tal-effiċjenza stabbiliti fl-Anness I għas-sitwazzjoni klimatika medja f’kull Stat Membru.
Jekk fit-territorju tal-Istat Membru id-dejta meterjoloġika uffiċjali turi differenzi fit-temperatura ambjentali annwali ta’ 5 °C jew aktar, dak l-Istat Membru jista’, soġġett għal notifika lill-Kummissjoni, juża diversi żoni klimatiċi għall-finijiet tal-ewwel subparagrafu billi juża l-metodu stipulat fl-Anness III, il-punt (b).
2. L-Istati Membri għandhom japplikaw il-fatturi ta’ korrezzjoni stabbiliti fl-Anness IV, sabiex jadattaw il-valuri ta’ referenza armonizzati tal-effiċjenza stabbiliti fl-Anness I għal telf evitat tal-grilja.
3. Meta l-Istati Membri japplikaw kemm il-fatturi ta’ korrezzjoni stipulati fl-Anness III, il-punt (a) u kif ukoll dawk stipulati fl-Anness IV, għandhom japplikaw l-Anness III, il-punt (a) qabel ma japplikaw l-Anness IV.
Artikolu 4
L-immodernizzar ta’ unità ta’ koġenerazzjoni
Jekk unità eżistenti ta’ koġenerazzjoni tiġi modernizzata u l-ispiża tal-investiment għall-immodernizzar taqbeż 50 % tal-ispiża tal-investiment ta’ unità ġdida komparabbli ta’ koġenerazzjoni, is-sena kalendarja tal-ewwel produzzjoni tal-elettriku tal-unità modernizzata tal-koġenerazzjoni għandha tiġi kkunsidrata bħala s-sena tal-kostruzzjoni għall-finijiet tal-Artikolu 2.
Artikolu 5
Taħlita ta’ Fjuwils
Jekk l-unità tal-koġenerazzjoni topera b’aktar minn fjuwil wieħed, il-valuri ta’ referenza armonizzati tal-effiċjenza għal produzzjoni separata għandha tiġi applikata proporzjonalment għal medja ppiżata tal-użu tal-enerġija tal-fjuwils diversi.
Artikolu 6
Ir-revoka
Id-Deċiżjoni 2007/74/KE għandha titħassar.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, id-19 ta’ Diċembru 2011.

Labels: 14